En tog, besoek jy ŉ Duitse kleuterskool, vind jy nie kinders wat hard aan die werk is op stoele by tafels nie, jy kry kinders wat speel. Dan moet daar beslis iets aan speel wees wat soveel voorskoolse instansies in Suid Afrika blykbaar nie op ag slaan nie.
Liewe kollegas wat so ingestel is, moet jou tog nie laat ompraat om besoek af te lê by die Finse skole nie. Dit gaan groot sooibrand by jou afgee want daardie klomp laat nie eers hulle kinders toe om formeel toetse en eksamens af te lê voor hulle 14 jaar oud is nie. Dan word hulle nog evalueer as die beste onderwysstelsel in die wêreld met die grootste geletterheid persentasie nog! Dis so tragies dat die KABV/CAPS wel voorsiening maak vir informele onderrig in die Aanvangsfase met die klem op liggaamlike belewing (Kinesteties) maar dat ons kies om dit te ignoreer. Hoe lank nog? Sal ons nie maar waag op die pad waar ander reeds bewys het dit werk nie?